b"\n_START_ARTICLE_\nArxiu comarcal\n_START_PARAGRAPH_\nUn arxiu comarcal \xc3\xa9s la instituci\xc3\xb3 on es recull, cust\xc3\xb2dia i divulga el patrimoni documental produ\xc3\xaft en el marc comarcal. Estan englobats dins la Xarxa d\xe2\x80\x99Arxius Comarcals (XAC) que pertany a la Generalitat de Catalunya on treballen de forma coordinada per fer complir la Llei 10/2001 i per assegurar el respecte als principis de provinen\xc3\xa7a i territorialitat en el tractament i acc\xc3\xa9s als documents.\n_START_SECTION_\nHist\xc3\xb2ria\n_START_PARAGRAPH_\nEls primers arxius comarcals es crearen a partir de l'any 1982 amb la voluntat de dotar el territori catal\xc3\xa0 d'una xarxa d'arxius d'acord amb la divisi\xc3\xb3 territorial en comarques que s'estava implantant. La seva denominaci\xc3\xb3 primig\xc3\xa8nia era Arxius Hist\xc3\xb2rics Comarcals es restringeix b\xc3\xa0sicament a la funci\xc3\xb3 historicocultural i tenien la funci\xc3\xb3 d'aplegar de manera urgent el patrimoni documental existent i que estava en perill de desaparici\xc3\xb3 segons es descrigu\xc3\xa9 a la llei d'arxius 6/1985. L'any 1988 es produeix la regulaci\xc3\xb3 de la xarxa d'arxius comarcals. Avui s\xc3\xb3n concebuts com a centres d'investigaci\xc3\xb3 i cultura i dediquen part de la seva activitat a la confecci\xc3\xb3 dels instruments de descripci\xc3\xb3 dels fons documentals dipositats._NEWLINE_Cada arxiu tenia funcions i compet\xc3\xa8ncies dins el seu \xc3\xa0mbit territorial i podia aplegar la documentaci\xc3\xb3 hist\xc3\xb2rica, la documentaci\xc3\xb3 oficial de les corporacions p\xc3\xbabliques, els donatius, els dip\xc3\xb2sits de les persones i les institucions privades que aix\xc3\xad ho sol\xc2\xb7licitessin. Les funcions i l'organitzaci\xc3\xb3 de la xarxa d'arxius comarcals fou concretada al decret 110/1988, de 5 de maig._NEWLINE_Actualment, existeixen arxius comarcals a totes les comarques a excepci\xc3\xb3 de l'Alta Ribagor\xc3\xa7a, el Barcelon\xc3\xa8s, les Garrigues, i la Terra Alta. A excepci\xc3\xb3 del Barcelon\xc3\xa8s, la construcci\xc3\xb3 d'aquests arxius, juntament amb la rehabilitaci\xc3\xb3, ampliaci\xc3\xb3 i edificaci\xc3\xb3 de noves infraestructures per als arxius ja existents, conforma el Pla d'Infraestructures dels arxius comarcals a Catalunya: 2005-2010, que preveia finalitzar la xarxa d'Arxius Comarcals a Catalunya, per\xc3\xb2 que per falta pressupost\xc3\xa0ria no es va poder dur a terme.\n_START_SECTION_\nLegislaci\xc3\xb3 sobre l'arxiu comarcal\n_START_PARAGRAPH_\nL'actual Llei d'arxius i documents 10/2001, de 13 de juliol, ha dotat als primigenis arxius hist\xc3\xb2rics d'una nova perspectiva. A l'article 29, s'especifica que depenen del Departament de Cultura, que dota a l'arxiu de t\xc3\xa8cniques organitzatives i totes les infraestructures necess\xc3\xa0ries per dur a terme la seva funci\xc3\xb3. _NEWLINE_Es van dur a terme canvis molt importants a partir d'aquesta Llei. L'arxiu aplega la documentaci\xc3\xb3 hist\xc3\xb2rica de la comarca i la documentaci\xc3\xb3 semi-activa. S'amplien les seves compet\xc3\xa8ncies sobre els municipis de la comarca i finalment s'ha fet la previsi\xc3\xb3 amb exactitud sobre la forma d'organitzaci\xc3\xb3, coordinaci\xc3\xb3 i col\xc2\xb7laboraci\xc3\xb3 amb els municipis de la comarca i amb els altres arxius comarcals._NEWLINE_La llei especifica que els municipis de fins a deu mil habitants que no tinguin un arxiu propi, integrat al Sistema d\xe2\x80\x99Arxius de Catalunya, no estan exempts de les obligacions que estableix l'article 7 de la llei 10/2001. Si acorden el dip\xc3\xb2sit de la documentaci\xc3\xb3 a l'arxiu comarcal, aquest assumeix les esmentades obligacions en relaci\xc3\xb3 amb la documentaci\xc3\xb3 dipositada._NEWLINE_La gesti\xc3\xb3 d'aquest tipus d'arxiu correspon al consell comarcal, el qual pot acordar la gesti\xc3\xb3 conjunta amb l'ajuntament amb la subscripci\xc3\xb3 d'un conveni. L'arxiu pot prendre funcions d'arxiu municipal i l'ajuntament s'ha de fer c\xc3\xa0rrec de les despeses derivades de la gesti\xc3\xb3 i conservaci\xc3\xb3 dels seus fons municipals. Els arxius comarcals es poden adequar a la realitat de les diverses formes d'organitzaci\xc3\xb3 territorial que hi pugui haver en el futur, i en tot cas la Generalitat mantindr\xc3\xa0 la titularitat de la Xarxa d'Arxius Comarcals.\n_START_SECTION_\nPla de Digitalitzaci\xc3\xb3 d'Arxius Comarcals\n_START_PARAGRAPH_\nLa Subdirecci\xc3\xb3 General d'Arxius i Gesti\xc3\xb3 Documental va iniciar el Pla de digitalitzaci\xc3\xb3 l'any 2006 amb la missi\xc3\xb3 de donar suport als arxius en les tasques d'organitzaci\xc3\xb3, preservaci\xc3\xb3 i conservaci\xc3\xb3 de la documentaci\xc3\xb3. Les pol\xc3\xadtiques portades a terme s\xc3\xb3n un element clau per tal de facilitar les direccions dels sistemes d'arxius. Aquest pla \xc3\xa9s la conseq\xc3\xbc\xc3\xa8ncia de quatre anys d'execuci\xc3\xb3, amb una important inversi\xc3\xb3 per part del Departament de Cultura i Mitjans de Comunicaci\xc3\xb3 i un desenvolupament sostingut amb un total de 5.000.000 de documents digitalitzats. L'an\xc3\xa0lisi i la valoraci\xc3\xb3 d'aquesta directriu \xc3\xa9s molt favorable, ja que incideix sobretot en els aspectes qualitatius i no en els quantitatius que s\xc3\xb3n m\xc3\xa9s rellevants."